שאול זלבסקי

**שאול נחמיה זלבסקי** (ח' בטבת ה'תרפ"ח, 1 בינואר 1928 – ב' בתשרי ה'תשס"ז, 24 בספטמבר 2006) היה פרופסור מן המניין במחלקה לתנ"ך ע"ש זלמן שמיר באוניברסיטת בר-אילן.

## ביוגרפיה
נולד בלודז' שבפולין, הבכור משולשת ילדיהם של צבי פנחס זלבסקי, סוחר חסיד אמשינוב, וחווה לבית דורפברגר. למד בבית ספר דתי "סיני" בלודז'. לאחר הכיבוש הנאצי של פולין גורשה משפחתו לגטו לודז', שם חיו כארבע שנים. בקיץ 1944 גורש לאושוויץ. ב-18 בינואר 1945 הוצא מן המחנה בצעדת מוות למחנה גליביצה ומחנה פלוסנבירג. משם הועלה לרכבת שהופצצה על ידי בעלות הברית. הם המשיכו את המסע ברגל, עד שפגשו כוחות אמריקאיים ששחררו אותם באפריל 1945. באותו הזמן קיבל את הבשורה שאמו ואחותו שרדו (אביו ואחיו נספו) והם נמצאות בברגן בלזן. הוא יצא במסע לברגן בלזן ומשם בעקבותיהן לשוודיה. בשוודיה נשארו כשנה, במהלכה שהה במחנה לנוער שבו פגש שליחים מארץ ישראל, ובעקבותיהם נעשה ציוני וגמלה בלבו ההחלטה לעלות לארץ ישראל, בניגוד לדעת אמו שרצתה שיהגר לארצות הברית.

בינואר 1947 הפליג מנמל טרבורג שבשוודיה על סיפונה של אוניית המעפילים "חיים ארלוזורוב", עמה גורש למחנות המעצר בקפריסין. הוא נשאר במחנה בקפריסין עד פברואר 1948, אז הגיע לארץ ישראל, לקיבוץ שדה אליהו.

במלחמת העצמאות הוצב להגנה בסביבות הקיבוץ בתל רדרה, בתל אל-תום ובביסאן. לאחר המלחמה עזב את שדה אליהו ועבר ללמוד בסמינר להכשרת מדריכים בירושלים. הוא עבד כמדריך בעליית הנוער ובמשק ילדים מוצא. לאחר נישואיו התגייס לצה"ל ושירת בחיל התותחנים, ונבחר כחייל מצטיין אצל הנשיא יצחק בן צבי. במהלך שירותו השלים את בחינות הבגרות, ולאחר שחרורו, בשנת 1955 החל ללמוד בחוג למקרא באוניברסיטה העברית בירושלים. בשנת 1961 קיבל תואר ראשון ובשנת 1964 קיבל תואר שני.

בשנים 1964 – 1967 שהה עם משפחתו בשליחות חינוכית מטעם המזרחי והפועל המזרחי במלבורן, שם לימד בסמינר למורים ובבית הספר "יבנה", ובאותה העת השלים את עבודת הדוקטורט באוניברסיטת מלבורן, שכותרתה "Cultic Officials in the Book of Chronicles" ("נושאי משרות פולחניות בספרי דברי הימים"). עם שובו ארצה התמנה למרצה במחלקה לתנ"ך באוניברסיטת בר-אילן, והגיע לדרגת פרופסור מן המניין. בשנת 1996 פרש לגמלאות. תחומי המחקר העיקריים שלו היו היסטוריוגרפיה של המקרא (בעיקר של תקופת המלוכה - ספרי מלכים ודברי הימים) וכן ספרות הנבואה (בעיקר ספר ירמיהו). במחקריו ובקרוסים שלימד הרבה לעסוק במבנה ובעריכה של הספרות המנבואית והספרות ההיסטוריוגרפית.

החל משנת 2001 התמודד עם מחלה קשה. נפטר ביום השני של ראש השנה ה'תשס"ז, 24 בספטמבר 2006, ונקבר בהר המנוחות.

## חיים אישיים
היה נשוי לירדנה לבית שרייבר, אמנית ניצולת שואה מ"ילדי מנגלה", מחברת הספר "רקמת חיי" המכיל ציורים שרקמה העוסקים בזכרונותיה מהשואה. לזוג שלושה ילדים, ביניהם המלחין והצייר צבי זלבסקי. התגורר בשכונת קריית שמואל בירושלים.

## ספריו
* **עליית שלמה למלוכה**: פרקי עיון בספר מלכים ובספר דברי-הימים, ירושלים תשמ"א. ספר זה הוא ספר המחקר הראשון שנכתב בעברית אודות שלמה המלך.
* **קומה ה' לנוחך**: עיונים בפרקי הארון בספר דברי הימים, באר שבע, תשס"ח. הספר הוכן על ידו בשנותיו האחרונות, אך הוא נפטר בטרם הספיק להוציאו לאור.

מלבד זאת, חיבר כעשרים מאמרים בכתבי עת ובקבצים שונים, בהם תרביץ, בית מקרא, בר-אילן ועוד.

## קישורים חיצוניים
* זלבסקי שאול, באתר המחלקה לתנ"ך ע"ש זלמן שמיר, אוניברסיטת בר-אילן.
* עדותו של שאול זלבסקי על ילדותו, קורותיו בשואה ולאחריה, באתר יד ושם.
* 

## הערות שוליים

קטגוריה:סגל אוניברסיטת בר-אילן: תנ"ך
קטגוריה:חוקרי מקרא ישראלים
קטגוריה:ניצולי השואה: פולין
קטגוריה:אסירים בגטו לודז'
קטגוריה:אסירים במחנה הריכוז אושוויץ
קטגוריה:חיילי חיל התותחנים
קטגוריה:בוגרי האוניברסיטה העברית בירושלים
קטגוריה:בוגרי אוניברסיטת מלבורן
קטגוריה:גולי מחנות המעצר בקפריסין
קטגוריה:עולים לאחר מלחמת העולם השנייה
קטגוריה:קריית שמואל (ירושלים): אישים
קטגוריה:ישראלים ילידי פולין
קטגוריה:ישראלים שנולדו ב-1928
קטגוריה:ישראלים שנפטרו ב-2006
קטגוריה:יהודים הקבורים בהר המנוחות